Брежневова доктрина

Брежневова доктрина, англ. Brezhnev Doctrine - назва, дана западныма политологами заграничной политицѣ СССР в добѣ Леонида Брежнева (1964-1982). Инше, предметне, формулованя: политика ограниченой суверениты. Еще инша назва, официално практикована в совѣтском выкладѣ была тота: интернационална помочь братской державѣ в охранѣ социализма, а воякы, котры тоту помочь несли, называли ся воякы-интернационалисты. == Зроджѣня доктрины == Концепция ограниченой суверениты родила ся в часѣ Пражской яри, коли совѣтске веджѣня, котре ся безуспѣшно домогало од чехословацкых реформаторох перестати з реформами, гледало легитимне оправданя про военскый засяг. СССР перед тым уже придушовав военскым засягом мадярску револуцию в року 1956, и непокои в Польщи и ГДР, але там ишло о збройный одпор совѣтской инвазии, в припадѣ Чехословакии ишло о процес мирных реформ. Военны маневры при ей границях и на самой ей територии не дали жаданого ефекта застрашѣня, и нежаданы з погляду совѣтского веджѣня реформы ишли дале. 14.-15. юла 1968 во Варшавѣ одбыла ся встрѣча комунистичного веджѣня держав-сателитох СССР, котры были готовы засягнути военсков силов, чехословацка сторона там не пошла, а достала одты велми важны «варованя з очевидныма елементами грозьбы (Брежневова доктрина з правом засяговати до внуторных дѣл социалистичных держав)». 17.-19. юла в одповѣди на тот лист чехословацке комунистичне веджѣня «терезвым тоном вывернуло безосновны обвинѣня и неоправнену критику, одвергло идею о интернационалной помочи "пяткы" в охранѣ социализма в иншой державѣ», але уже о два тыжднѣ нато в Братиславѣ чехословацке веджѣня капитуловало. Де факто зроджѣня доктрины ся стало 3. августа 1968 в Домѣ рекреации ROH в Кральовском удолю в Братиславѣ, як свѣдчить о том установлена там в року 1978 памятна табла. == Доктрина в практицѣ == Практично Братиславска декларация з 3. августа 1968 и далше ей уживотнѣня означали, же нияка социалистична держава не мать дозволено оспорити свою належность ку социалистичному табору и Варшавскому пакту, имплицитно ся розумѣло, же лѣдером того блока е СССР, а лем ему дозволено дефиновати, што е социализм, а што капитализм. Принцип интернационалной повинности захраны выдобыткох социализма быв трактованый так широко, же ся ним не лем ретроактивно осправедливила инвазия до Мадярщины в року 1956, але и военскый засяг в Афганистану, што не быв членом Варшавского пакта, в року 1979. Брежневова доктрина была в принципѣ совѣтсков верзиов доктрины Монро. Америцкый засяг в року 1965 в Доминиканской републицѣ быв барз подобный до инвазии Варшавского пакта до Чехословакии в року 1968, кедь позираеме на доктрины, котрыма обѣ подѣи были осправедливлены. Подля патриарха совѣтской дипломации А. Громыка, формално Брежневова доктрина была скасована в децембрѣ 1989 на встрѣчи М. Горбачова з Джорджом Бушом мл. на Малтѣ. == См. тыж == Доктрина Доктрина Монро Инвазия Варшавского пакта до Чехословакии Пражска ярь == Жерела и одказы == Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. ISBN 5-88500-007-7. Chronológia: Udalosti v bývalej ČSSR súvisiace s okupáciou v roku 1968. TASR, 21. augusta 2013 6:50 == Референции == Тоты даны суть часточно або цалком основаны на перекладах статей Brezhnev Doctrine на анґліцькій Вікіпедії a Brežnevova doktrína на словеньскій Вікіпедії.

Source: original